ТкIийуэ кIэлъоплъ
Налшык и теплъэр нэрылъагъуу йофIакIуэ икIи абы ирогушхуэ къалэдэсхэм я мызакъуэу, ди республикэм щыпсэу дэтхэнэри.
Плиткэ зэмыфэгъухэмкIэ къищIыкIа утхэмрэ лъэс лъагъуэхэмрэ, къэухь екIухэр — псори дызыщыгуфIыкIыпхъэ защIэщ, ауэ гурыIуэгъуейр а дахагъ псоми зи Iэр хуекIуэу зэхэзыкъутэхэмрэ зэхэзыдыгъуэхэмрэ къыздикIырщ.
«Къэсхьыну сыхуейщ мыпхуэдэ зы щапхъэ: 80 гъэхэм Нэгумэмрэ Толстоймрэ я цIэхэр зезыхьэ уэрамитI зэхуакум дэт сабий стадионым и гупэ къит парк цIыкIур ехыу гъущI хъар гъэщIэрэщIахэмкIэ къагъэувыхьауэ щытащ. Ноби ар ящыщщ лъэхъэнэ блэкIам къызэринэкIа дахагъэхэм. АтIэ сыт иджыпсту тлъагъур?.. Ди жагъуэ зэрыхъунщи, а хъар дахэхэм ящыщ куэдыр хадыгъукIащ, ар зыIыгъ бетон гъэжа нэгъунэ якъутэурэ. Ахэр хэти гъущI IыхыпIэм ехь, хэти унэм къыщегъэсэбэп. ТIум щыгъуэми, ар икъукIэ къемызэгъщ икIи цIыхугъэншагъэщ.
Мы IуэхумкIэ дэ щапхъэ тетхыпхъэщ европэм и къэралыгъуэхэм я къалэхэр дахэу, къабзэу зэрызэрахьэмрэ я дэтхэнэ зы цIыхури а Iуэхум жэуаплыныгъэ ин хэлъу зэрыбгъэдэтымрэ. Дыщыгугъынщ дызытехьа илъэсыщIэм а мыхъумыщIагъэхэр зылэжьхэм я зэхэщIыкIым фIы и лъэныкъуэкIэ зихъуэжыну.
Налшык къалэ администрацэм и зэфIэкI псори ирихьэлIэнущ ди щыхьэрым и теплъэр нэхъри егъэфIэкIуэнымрэ нобэ диIэ дахагъэр хъумэнымрэ.
ХЬЭХЪУПАЩIЭ Хьэзиз,
Налшык къалэ администрацэм
и пресс-IуэхущIапIэ.
